Spoedvraat gebruik Covid-19 as verskoningDie bestuurder van ‘n blou BMW is in Alberton afgetrek omdat hy glo meer as 200km/h gery het. ŉ Beweerde spoedvraat het homself Sondag uit die moeilikheid probeer praat deur voor te gee dat hy jaag om sy passasier, wat met Covid-19 besmet is, by die hospitaal te kry. Die bestuurder van ŉ blou BMW M5 is Sondag deur die Ekurhuleni se metropolisie op die N3-noord tussen die Gillooly-aansluiting en Linksfield-afrit betrap terwyl hy 204 km/h in ŉ 120 km-sone gery het. By navraag het die mansbestuurder, wat oorspronklik van Mpumalanga is, beweer hy jaag hospitaal toe met sy passasier omdat dié kwansuis simptome van Covid-19 toon. “Die bestuurder is onmiddellik in hegtenis geneem en na die Bedfordview-polisiestasie geneem. Die passasier het erken hy is nie besmet nie nadat polisiebeamptes hom op die toneel ondervra het,” het die metropolisie Sondag in ŉ verklaring gesê. Nog ŉ beweerde oortreder het gesê sy is laat vir ŉ tandartsafspraak en daarom het sy die spoedgrens met meer as 50 km/h oorskry. Die metropolisie het Saterdag ŉ 23-jarige vrou in ŉ BMW1 voorgekeer nadat sy na bewering 174 km/h in ŉ 120 km-sone gery het. Die beweerde oortreder is 11:25 op die N12-oos in Alberton voorgekeer. “Die bestuurder het beweer sy is laat vir ŉ tandartsafspraak, daarom dat sy gejaag het,” lui die verklaring vanaf die metropolisie. Die bestuurder is na die Alberton-polisiestasie vergesel. Op dieselfde pad is ŉ 39-jarige mansbestuurder van ŉ Golf GTI vroeër Saterdagoggend in hegtenis geneem nadat hy glo 168 km/h gery het. By hom was sy negejarige seun. “Die bestuurder het beweer hy jaag om ŉ koek vir sy seun se verjaarsdag te gaan haal,” het die metropolisie gesê. Al drie bogenoemde bestuurders word aangekla van nalatige en roekelose bestuur en sal Maandag in die Palmridge-landdroshof in Johannesburg verskyn.